米元章甘露詩帖贊
作者：岳珂
朝代：宋

paragraphs: 公嘗有凈名之詩曰：殷勤顧景物，爲爾老南徐。
考乎此篇，則出無晴雨之待，觀無陰霽之殊。
晝呼竹輿，暮詠歸塗。
既不舍于斯須，其必邇于海嶽之故廬。
如曰易硯山之寶儲，登樓平章，維王及蘇，自西徂東，乃獲奠居。
此所謂舍其舊而新是圖，予固因以驗予記與跋之皆不誣也。